รัฐบาลไทย-ข่าวทำเนียบรัฐบาล-พม. จัดกิจกรรม “Happy Friday พม.เมืองสร้างสุข” สังคมไทยไร้ความรุนแรง” ในพื้นที่โครงการเมืองสร้างสุข (Happiness Social City - HSC) อ.บางละมุง จ.ชลบุรี
วันศุกร์ที่ 1 มีนาคม 2562
พม. จัดกิจกรรม “Happy Friday พม.เมืองสร้างสุข” สังคมไทยไร้ความรุนแรง” ในพื้นที่โครงการเมืองสร้างสุข (Happiness Social City - HSC) อ.บางละมุง จ.ชลบุรี
พม. จัดกิจกรรม “Happy Friday พม.เมืองสร้างสุข” สังคมไทยไร้ความรุนแรง” ในพื้นที่โครงการเมืองสร้างสุข (Happiness Social City - HSC) อ.บางละมุง จ.ชลบุรี
วันนี้ (1 มี.ค. 62) เวลา 10.00 น.นายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.)เป็นประธานเปิดกิจกรรม"Happy Friday พม.เมืองสร้างสุข สังคมไทยไร้ความรุนแรง”และการอบรม "เครือข่าย ศูนย์พัฒนาครอบครัวในชุมชนป้องกันและแก้ไขปัญหาความรุนแรงในชุมชน” ภายใต้งาน"Happy Friday พม. เมืองสร้างสุข”โดยมีนายเลิศปัญญา บูรณบัณฑิต อธิบดีกรมกิจการสตรีและสถาบันครอบครัวกล่าวรายงาน พร้อมด้วยคณะผู้บริหารกระทรวง พม. และประชาชนทั่วไป จํานวนกว่า 500 คน เข้าร่วมงาน ณ ศูนย์การเรียนรู้และฝึกอบรมด้านผู้สูงอายุ อําเภอบางละมุง จังหวัดชลบุรี
นายปรเมธีกล่าวว่า กระทรวงการพัฒนาสังคมและความมั่นคงของมนุษย์ (พม.) ได้ดําเนินโครงการ "การพัฒนาพื้นที่ต้นแบบด้านสังคม” เพื่อเป็นศูนย์รวมกิจกรรมและบริการด้านสังคม โดยบูรณาการหน่วยงานในสังกัดกระทรวง พม. เพื่อร่วมขับเคลื่อนโครงการพัฒนาสังคมในมิติต่างๆ อย่างรอบด้าน ซึ่งมุ่งเน้นการบริการแก่ประชาชนและกลุ่มเป้าหมาย ให้ได้รับประโยชน์จากกิจกรรมและบริการด้านสังคมอย่างมีความสุข ทั้งนี้ ได้กําหนดให้พื้นที่อําเภอบางละมุง จังหวัดชลบุรี เป็นเมืองสร้างสุข (Happiness Social City - HSC) ด้วยความพร้อมในการยกระดับการให้บริการด้านสังคมสําหรับประชาชน ทุกกลุ่มเป้าหมาย รวมทั้งความสามารถในการบริหารจัดการพื้นที่ของ Club House Center และการเปิดโอกาสให้ประชาชน ทุกช่วงวัย สามารถเข้ามาศึกษาดูงานและอบรมหลักสูตรต่างๆ โดยกําหนดให้หน่วยงานในระดับกรมได้ผลัดเปลี่ยนเป็นเจ้าภาพหลักในการจัดงานเพื่อสร้างการมีส่วนร่วมในการขับเคลื่อนกิจกรรมและบริการด้านสังคมสําหรับการสร้างสุขให้ประชาชนอย่างต่อเนื่อง
นายปรเมธีกล่าวต่อไปว่า สําหรับกิจกรรม "Happy Friday พม. เมืองสร้างสุข สังคมไทยไร้ความรุนแรง” กระทรวง พม. โดยกรมกิจการสตรีและสถาบันครอบครัว (สค.) เป็นเจ้าภาพหลักในการจัดงาน "Happy Friday พม. เมืองสร้างสุข” ภายใต้แนวคิด "สังคมไทยไร้ความรุนแรง” ซึ่งภายในงานประกอบด้วย การบริการด้านสังคม งานวิชาการ งานนันทนาการ และบริการอื่นๆ สําหรับประชาชนทุกช่วงวัยผู้สนใจได้เข้ามาใช้ประโยชน์ อาทิ 1) การอบรม "เครือข่ายศูนย์พัฒนาครอบครัวในชุมชน (ศพค.) ป้องกันและแก้ไขปัญหาความรุนแรงในชุมชน” เพื่อสร้างความรู้และความตระหนักในปัญหาความรุนแรงในสังคมไทย 2) กิจกรรม Club House Center เป็นบริการของหน่วยงานในระดับกรม สําหรับกลุ่มเป้าหมาย ได้แก่ เด็ก เยาวชน ผู้สูงอายุ ผู้พิการ ผู้ประสบปัญหาทางสังคม สตรีและครอบครัว เป็นต้น 3) บูธแสดงและจําหน่ายผลิตภัณฑ์จากภาคีเครือข่ายในรูปแบบตลาดนัดสินค้าและตลาดนัดความรู้วิชาการ 4) กิจกรรมให้บริการประชาชน ได้แก่ บริการตัดผม และบริการนวดแผนไทย จากศูนย์เรียนรู้การพัฒนาสตรีและครอบครัวเฉลิมพระเกียรติสมเด็จพระเทพฯ 36 พรรษา จังหวัดชลบุรี หน่วยงานในสังกัด สค. และ 5) กิจกรรมแข่งขันฟุตบอลในพื้นที่ Sport Complex ทั้งนี้ กิจกรรมทั้งหมดดังกล่าว เป็นการเปิดโอกาสให้ประชาชนทั่วไปได้เข้ามามีส่วนร่วม เพื่อใช้บริการพื้นที่เมืองสร้างสุข (Happiness Social City - HSC) รวมทั้งได้ศึกษาดูงานและเรียนรู้แนวคิด "สังคมไทยไร้ความรุนแรง” ซึ่งนอกจากจะสร้างความตระหนักรู้แล้ว ยังเป็นการฝึกทักษะ 10 คําที่อยากได้ยิน ท่าทีที่อยากเห็นผ่านกิจกรรมก้ม กราบ กอด ที่ปลอดภัยไร้ความรุนแรงอีกด้วย
นายปรเมธีกล่าวเพิ่มเติมว่า กิจกรรม "Happy Friday พม. เมืองสร้างสุข สังคมไทยไร้ความรุนแรง” ครั้งนี้ นับว่าเป็นการรวมพลังของหน่วยงานสังกัดกระทรวง พม. เพื่อบูรณาการความร่วมมือในการป้องกันและแก้ไขปัญหาความรุนแรงในระดับสังคม ด้วยการเชื่อมโยงการทํางานในทุกระดับ สําหรับหน่วยงานในพื้นที่ได้แสดงศักยภาพในการพัฒนาเพื่อยกระดับการให้บริการด้านสังคมอย่างครบวงจร พร้อมทั้งความพยายามร่วมกันในการพัฒนาพื้นที่ภายใน Club House Center อย่างต่อเนื่อง เพื่อประโยชน์สูงสุดต่อประชาชนทุกกลุ่มเป้าหมาย เป็นการพัฒนาพื้นที่โครงการเมืองสร้างสุข (Happiness Social City - HSC) สู่การให้บริการประชาชนทุกช่วงวัยอย่างเต็มรูปแบบในอนาคตต่อไป